b'\n_START_ARTICLE_\nJuan Carlos Garrido\n_START_SECTION_\nUra\n_START_PARAGRAPH_\nGarrido on valmentanut uransa aikana El Puigin ja Ondan lis\xc3\xa4ksi Villarrealin reservi- sek\xc3\xa4 edustusjoukkuetta. H\xc3\xa4n teki historiaa nostamalla seuran reservijoukkueen ensimm\xc3\xa4ist\xc3\xa4 kertaa maan toiseksi korkeimmalle sarjatasolle Segunda Divisi\xc3\xb3niin kaudeksi 2009\xe2\x80\x932010. Edustusjoukkueen valmennusteht\xc3\xa4v\xc3\xa4t Garrido sai vastuulleen 1. helmikuuta 2010 Ernesto Valverden saatua potkut._NEWLINE_Marraskuussa 2012 Garridosta tuli Belgian liigassa pelaavan Club Bruggen p\xc3\xa4\xc3\xa4valmentaja.  Seura sijoittui Garridon johdolla Belgian liigan kolmanneksi kaudella 2012/13. Espanjalaisvalmentaja sai potkut seurasta syyskuun puoliv\xc3\xa4liss\xc3\xa4 2013, vaikka joukkue oli liigassa toisena. Potkujen syyksi seurajohto ilmoitti tyytym\xc3\xa4tt\xc3\xb6myytens\xc3\xa4 menestykseen Club Bruggen pudottua Eurooppa-liigasta karsintavaiheessa. _NEWLINE_Joulukuun alussa 2013 Garrido palasi Espanjaan, kun h\xc3\xa4nest\xc3\xa4 tuli Real Betisin p\xc3\xa4\xc3\xa4valmentaja.  Garrido ei saanut Betisin peli\xc3\xa4 kulkemaan edelt\xc3\xa4j\xc3\xa4\xc3\xa4ns\xc3\xa4 paremmin. Joukkue voitti Garridon alaisuudessa vain kaksi ottelua ja Real Madridille k\xc3\xa4rsityn 0\xe2\x80\x935 kotitappion j\xc3\xa4lkeen h\xc3\xa4n sai potkut tammikuun puoliv\xc3\xa4liss\xc3\xa4 2014. _NEWLINE_Kes\xc3\xa4kuussa 2014 Garrido allekirjoitti kaksivuotisen sopimuksen egyptil\xc3\xa4isseura Al-Ahlin kanssa.  Garridon johdolla Al-Ahli voitti Egyptin supercupin ja CAF Confederation Cupin mestaruuden. Menestyksest\xc3\xa4 huolimatta h\xc3\xa4n sai potkut seurasta toukokuussa 2015._NEWLINE_Lokakuussa 2016 Garridosta tuli saudiseura Ettifaqin p\xc3\xa4\xc3\xa4valmentaja, mutta h\xc3\xa4n sai potkut jo helmikuussa 2017. Kes\xc3\xa4ll\xc3\xa4 2017 Garridon ura jatkui marokkolaisen Raja Casablancan p\xc3\xa4\xc3\xa4valmentajana. Garrido luotsasi Raja Casablancan Marokon cupin mestariksi 2017 ja seurahistorian ensimm\xc3\xa4ist\xc3\xa4 kertaa CAF Confederation Cupin mestariksi 2018. H\xc3\xa4n sai potkut tammikuun lopulla 2019, kun Raja k\xc3\xa4rsi 0\xe2\x80\x932 kotitappion \xc3\x89toile Sportive du Sahelille Arabian Mestarien liigan puoliv\xc3\xa4lieriss\xc3\xa4._NEWLINE_Helmikuussa 2019 Garridon ura jatkui Al Ainin p\xc3\xa4\xc3\xa4valmentajana.'